b'\n_START_ARTICLE_\nProtonisering\n_START_SECTION_\nProtoniserings- og deprotoniseringshastighed\n_START_PARAGRAPH_\nProtoniseringer sker typisk hurtigt, bl.a. fordi hydroner har h\xc3\xb8j mobilitet i mange opl\xc3\xb8sningsmidler. Hastigheden af en protonisering afh\xc3\xa6nger af hydrondonorens syrestyrke; en base protoniseres langsommere af en svag syre end af en st\xc3\xa6rk syre. Hastigheden af en protonisering eller deprotonisering kan is\xc3\xa6r v\xc3\xa6re langsom, n\xc3\xa5r reaktionen medf\xc3\xb8rer store strukturelle \xc3\xa6ndringer i et molekyle.\n_START_SECTION_\nReversibilitet og katalyse\n_START_PARAGRAPH_\nEn protonisering er for det meste reversibel. I nogle tilf\xc3\xa6lde kan protonisering dog resultere i f.eks. irreversibel isomerisering. cis-Alkener kan omdannes til trans-alkener i tilstedev\xc3\xa6relse af en katalytisk m\xc3\xa6ngde af et protoniseringsreagens. Mange enzymer, f.eks. serinhydrolaserne, virker ved hj\xc3\xa6lp af mekanismer, der indeb\xc3\xa6rer reversibel protonisering af substratet.'